|  |  |
| --- | --- |
| Arbeiderpartiet  Att: generalsekretær Kjersti Stenseng |  |
| [Postmottak@kud.dep.no](mailto:Postmottak@kud.dep.no) |  |
|  | Saksbehandler: Berit Therese Larsen |
|  | Oslo, 29. sep 2021 |
|  |  |
|  |  |
|  |  |

**FFOs innspill til tilleggsproposisjon til Statsbudsjettet 2022**

Funksjonshemmedes Fellesorganisasjon (FFO) gratulerer igjen Arbeiderpartiet med valgseieren, og ser frem til samarbeid for å gjennomføre de gode punktene i partiprogrammet deres for mennesker med funksjonsnedsettelse og deres pårørende.

Vi viser til innspillet vi allerede har oversendt til regjeringsplattformen som skal danne det politiske grunnlaget for en ny regjering, uavhengig av hvilke partier som vil inngå sammen med Ap i denne. For å komme i gang med arbeidet allerede fra 2022, oversender vi noen få utvalgte saker som er viktige for landets funksjonshemmede og kronisk syke å få inn i Statsbudsjettet for neste år. Vi har valgt ut saker som Ap har sagt de vil gjøre noe med, og som det er lite sannsynlig at nåværende regjering har tatt inn i det budsjettet de legger frem 12. oktober.

FFO viser også til vår avtale med regjeringen om det faste møtet vi har om våre budsjettkrav (Kontaktutvalget). Det pleier å skje i desember måned, og vil i år gjelde hovedkravene vi sender inn i november for budsjettåret 2023. Vi ser frem til invitasjon til dette.

Dette er de fire punktene vi ønsker at ny regjering skal løfte inn i Statsbudsjettet for 2022:

1. *FFO ber ny regjering om å Inkorporere CRPD i menneskerettighetsloven.*
2. *FFO ber regjeringen avsette 200 mill. kroner i 2022 til Veikart universelt utformet skole 2030.*
3. *FFO ber regjeringen om å endre AAP-regelverket for å sikre at alle avklares ferdig i ordningen*
4. *FFO ber ny regjering om å avsette ressurser til oppfølging av strategi for sjeldne diagnoser*

1. **Inkorporere CRPD i menneskerettighetsloven**

Norge tilsluttet seg FN-konvensjonen for funksjonshemmede (CRPD) i 2013, men konvensjonen er enda ikke tatt inn i norsk lov. Dette i motsetning til Barnekonvensjonen, Kvinnekonvensjonen og Rasediskrimineringskonvensjonen, som alle er tatt inn i lovverket. Det betyr at hvis CRPD er i konflikt med en annen lov, vil denne loven ha forrang foran CRPD.

For FFO er det viktig at Norge er et foregangsland for funksjonshemmedes rettigheter. Vi vil at CRPD tas inn i norsk lov på lik linje med de andre konvensjonene, slik at funksjonshemmedes menneskerettigheter sidestilles med andres. Vi kan ikke akseptere at menneskerettighetene til funksjonshemmede brytes daglig.

*FFO ber ny regjering inkorporere CRPD i menneskerettighetsloven*

1. **Innsats for universell utforming av skolen**

Den norske skolen skal være inkluderende, kunne brukes på en likestilt måte og være universelt utformet i så stor grad som mulig. Da må [Veikart universelt utformet nærskole 2030](https://bibliotek.bufdir.no/BUF/101/Veikart_Universelt_utformet_naerskole_2030.pdf) gjennomføres, men sittende regjering har ikke startet opp dette. Vi er glade for at både Ap, Sp og SV stemte for dette i Stortinget i november i fjor, og forventer at dette nå følges opp. Gjennomføringen er beregnet til 200 mill. kroner årlig frem til 2030. Dette kan gjøres på flere måter, for eksempel gjennom en tilskudds- eller rentekompensasjonsordning.

*FFO ber regjeringen avsette 200 mill. kroner i 2022 til Veikart universelt utformet skole 2030.*

1. **Endre AAP-regelverket for å sike at alle avklares ferdig i ordningen**

Det er samfunnsmessig konsensus om viktigheten av å forebygge varig uførhet og utenforskap. Likevel har Solbergregjeringen i flere omganger valgt å svekke AAP-ordningen, som skal avklare og følge opp de som har arbeidsevnen nedsatt på grunn av sykdom eller skade, og som står i fare for å bli uføre. NAV uttalte 15. september til NRK at de frykter en uførebølge, og at de er særlig urolig for unge uten utdanning. FFO deler denne bekymringen.

Det er derfor svært gledelig at partiene som i Stortinget har stemt imot innstramningene i AAP-ordningen, nå har flertall i Stortinget. FFO har store forventninger til at det allerede i Statsbudsjettet for 2022 klargjøres for en endring i regelverket, slik at man ikke mister arbeidsavklaringspengene selv om man ikke er avklart innen AAP-periodens utløp.

*FFO ber regjeringen om å sikre at flere må få mulighet til forlengelse ut over maksimal stønadsperiode på 3 år, og at tidsbegrensningen på to år fjernes i AAP-ordningen for de som omfattes av unntaksreglene for forlengelse.*

1. **Oppfølging av strategi for sjeldne diagnoser**

I august 2021 lanserte Helse- og omsorgsdepartementet Norges første strategi for sjeldne diagnoser. Hovedmålet for strategien er at alle personer som er født med eller som senere får en sjelden diagnose eller tilstand får likeverdig tilgang til utredning, diagnostisering, behandling og oppfølging av god kvalitet. Strategien inneholder ti viktige og omfattende tiltak som bør igangsettes så snart som mulig. Vi vil spesielt trekke frem tiltak tre om organisering av utredning og behandling, og tiltak syv om et nasjonalt register for sjeldne diagnoser. Det er viktig at ressursene på feltet ikke reduseres, og at det gis bevilgninger til å få gjennomført strategien.

FFO ønsker å bidra inn i oppfølgingen av strategien, men vi har begrensede ressurser til dette. Det samme gjelder våre medlemsorganisasjoner på feltet, som er små og ikke har egne ansatte som kan følge opp. I noen av tiltakene er organisasjonenes medvirkning forutsatt, som i tiltak tre hvor helseforetakene har fått i oppdrag å samarbeide med brukerorganisasjonene om å utrede hvordan tjenestene bør organiseres. Det samme gjelder tiltak åtte, hvor Helsedirektoratet har fått i oppdrag å samarbeide med brukerorganisasjonene om å utrede mestring i et livsløpsperspektiv. I tillegg har FFO blitt invitert med i referansegruppe for arbeidet med å etablere et nasjonalt register for sjeldne diagnoser, og vi ønsker å bidra til gjennomføring av alle tiltakene.

FFO ber regjeringen om å følge opp tiltakene i Nasjonal strategi for sjeldne diagnoser. Vi ber videre om at det avsettes 500.000 kroner i budsjettet til FFO, slik at vi kan ansette en person i 50 % stilling til å følge opp strategien.

Med vennlig hilsen

**FUNKSJONSHEMMEDES FELLESORGANISASJON**



Eva Buschmann  Lilly Ann Elvestad

Styreleder Generalsekretær